FC Midtjylland har fremlagt årsregnskabet for 2015/16, og det lyder på minus 14,3 millioner kroner efter afskrivninger.

FC Midtjylland har på deres generalforsamling søndag fremlagt årsregnskabet for 2015/16, og endnu en gang er der røde tal på bundlinjen på heden.

Således står et minus på 14,3 millioner kroner efter afskrivninger, oplyser klubben på sin hjemmeside. Det er en forbedring i forhold til sidste år, selvom det afviger fra det forventede overskud på 5 millioner kroner.

- Vi har investeret massivt over de seneste to år for at nå det sportslige niveau vi har i dag. Over de næste tre år har vi en ambition om også at skabe balance i økonomien, og dette resultat viser, at FC Midtjylland er på vej i den rigtige retning, siger bestyrelsesformand Rasmus Ankersen til klubbens hjemmeside.

- Når resultatet afviger fra det udmeldte forventede overskud på 5 millioner kroner skyldes det, at vi i 15/16 regnskabet budgetterede med transferindtægter, der først faldt efter 1. juli og derfor tæller med i indeværende regnskabsår.

FC Midtjylland forventer at komme ud af indeværende regnskabsår med et resultat på minus 10 millioner kroner efter afskrivninger, men et overskud på 10 millioner kroner før afskrivninger.